b'\n_START_ARTICLE_\nSon\xc4\x8dni\xc4\x8dna stebelna vrtalka\n_START_SECTION_\nOpis\n_START_PARAGRAPH_\nOdrasle muhe dose\xc5\xbeejo dol\xc5\xbeino do okoli 6\xc2\xa0mm, razpon kril pa zna\xc5\xa1a med 7 in 13\xc2\xa0mm. Telo muhe je smetanasto bele barve, na krilih pa imajo izrazit temno rjav vzorec, ki tvori na konicah obliko \xc4\x8drke F. O\xc4\x8di so izrazito svetlo zelene barve. Li\xc4\x8dinke so rumenkasto bele barve in v zadnjem od treh stadijev dose\xc5\xbeejo dol\xc5\xbeino okoli 5 mm. Samica odlaga bela, podolgovata jaj\xc4\x8deca, dolga okoli 1 mm, v tkivo stebel mladih rastlin, kjer se, po izleganju, li\xc4\x8dinke hranijo okoli 30 dni. Nato se pregrizejo na plano, se spustijo na zemljo, kjer se zakopljejo in zabubijo. Zimo pre\xc5\xbeivijo bube. Imagi so opazni med sredino julija in v avgustu.\n_START_SECTION_\nRaz\xc5\xa1irjenost in \xc5\xa1kodljivost\n_START_PARAGRAPH_\nSon\xc4\x8dni\xc4\x8dna stebelna vrtalka izvira iz severne Amerike, v Evropi pa je bila prvi\xc4\x8d potrjena leta 2010, ko so jo odkrili v Nem\xc4\x8diji. V drugih dr\xc5\xbeavah \xc4\x8dlanicah EU, tudi v Sloveniji, \xc5\xa1kodljivca zaenkrat \xc5\xa1e niso potrdili._NEWLINE_\xc5\xa0kodo na son\xc4\x8dnicah povzro\xc4\x8dajo li\xc4\x8dinke, ki se hranijo s tkivom stebel. Ta se posledi\xc4\x8dno lomijo in s tem rastlino izpostavljajo tudi oku\xc5\xbebam z razli\xc4\x8dnimi glivami (na primer gliva, povzro\xc4\x8diteljica bele gnilobe). Odrasli osebki so dobri letalci, na ve\xc4\x8dje razdalje pa se \xc5\xa1irijo s son\xc4\x8dnicami, zemljo ali rezanim cvetjem. Poleg navadne son\xc4\x8dnice je son\xc4\x8dni\xc4\x8dna stebelna vrtalka \xc5\xa1kodljivka tudi na topinamburju in na ostalih rastlinah iz dru\xc5\xbeine nebinovk.'